Lesersbrief: Ramaphosa se nuwe kredietwet is net ŉ pleisterFoto: Jarmoluk/Pixabay.com Pieter-Ben Roos skryf: Vroeg in Augustus het ons geagte president besluit om ons naderende rommelstatus verdere momentum te gee deur kredietverskaffers se kapasiteit om skuld in te vorder, te kelder. Pres. Cyril Ramaphosa se bekragtiging van die Wysigingswet op die Nasionale Kredietwet om die skuld van gebruikers wat onder R7 500 verdien, te verlaag of selfs af te skryf, is strydig met enige logiese denke en gaan verreikende gevolge vir belastingbetalers inhou. As rommelstatus jou land in die gesig staar, moet dit jou oogmerk wees om aan internasionale markte te bewys dat hul beleggings en opbrengste veilig is ten einde te keer dat jou land se kredietgradering afgeskaal word. Ramaphosa doen die teenoorgestelde en bewys dat die ANC bereid is om cowboy-wysigings aan wetgewing wat vir sy finansiële sektor geld, aan te bring, en dit ter wille van stemme. Die Bankvereniging van Suid-Afrika (BVSA) se insette en advies oor hierdie verlammende wetgewing is nie eens vir ŉ sekonde in ag geneem nie. Die impak wat dit op verbruikers gaan hê, is dat banke gedwing gaan wees om hoër rentekoerse vir langtermynlenings te vra om die verliese te dek wat hierde absurde verandering gaan veroorsaak. Volgens Bloomberg het Capitec, wat die meeste blootstelling aan ongesekureerde krediet in die land het, se waarde reeds met 2,3% gedaal en die waarde van die JE se African Bank-indeks het met 0,7% gedaal. As ŉ mens nie wil hoor nie, moet jy voel, mnr. Ramaphosa! Ongelukkig is dit nie ons geagte president wat die nagevolge gaan voel nie, maar eerder elke burger wat by die ekonomie betrokke is. Die korttermynverligting wat aan laerinkomsteburgers gebied gaan word, gaan ŉ druppel in die emmer wees van die katastrofiese werkverliese, inkomsteverlies en ŉ inkrimping van die ekonomie wat gaan plaasvind. Die ANC plak weer eens ŉ pleister op ŉ been wat gebreek is.